CELEX: 32019R0332
Language: et
Date: 2019-02-20 00:00:00
Title: Komisjoni rakendusmäärus (EL) 2019/332, 20. veebruar 2019, millega registreeritakse kaitstud päritolunimetuste ja kaitstud geograafiliste tähiste registris nimetus „Istra“ (KPN)

27.2.2019   
               
               
                  ET
               
               
                  Euroopa Liidu Teataja
               
               
                  L 59/70
               
            
         KOMISJONI RAKENDUSMÄÄRUS (EL) 2019/332,
         20. veebruar 2019,
         millega registreeritakse kaitstud päritolunimetuste ja kaitstud geograafiliste tähiste registris nimetus „Istra“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti a,
         ning arvestades järgmist:
         
                     (1)
                  
                  
                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Horvaatia esitatud taotlus registreerida kaitstud päritolunimetus „Istarsko ekstra djevičansko maslinovo ulje“ (2).
                  
               
                     (2)
                  
                  
                     Sloveenia esitas nimetuse registreerimisele 22. juunil 2016 vastulause ja 22. augustil 2016 põhjendatud vastuväite vastavalt määruse (EL) nr 1151/2012 artikli 51 lõikele 2.
                  
               
                     (3)
                  
                  
                     Sloveenia väitis, et nimetuse „Istarsko ekstra djevičansko maslinovo ulje“ registreerimine ei vastanud määruse (EL) nr 1151/2012 tingimustele järgmistel põhjustel: nimetus, mille registreerimist taotletakse, on Sloveenia toote „Ekstra deviško oljčno olje Slovenske Istre“ osaline homonüüm, mis on kantud ELi kaitstud päritolunimetuste ja kaitstud geograafiliste tähiste registrisse alates 2007. aastast, ning ei ole esitatud tõendeid nimetuse „Istarsko ekstra djevičansko maslinovo ulje“ kasutamise kohta kaubanduses või tavakeeles Horvaatia Istria piirkonnas toodetud oliiviõli tavapärase kaubandusliku või ajaloolise nimetusena.
                  
               
                     (4)
                  
                  
                     Vastuväide loeti nõuetekohaseks. Komisjon kutsus oma 18. oktoobri 2016. aasta kirjades huvitatud isikuid üles pidama asjakohaseid läbirääkimisi, et jõuda omavahelisele kokkuleppele vastavalt nende riigis kehtivatele menetlustele. Vastavalt määruse (EL) nr 1151/2012 artikli 51 lõike 3 kolmandale lõigule pikendati konsulteerimise tähtaega täiendavalt kolme kuu võrra.
                  
               
                     (5)
                  
                  
                     Pärast konsultatsioone saavutati Horvaatia ja Sloveenia vaheline kokkulepe. Sellest teavitati komisjoni 8. mai 2017. aasta kirjaga, millele järgnes hilisem kirjavahetus Horvaatia ja komisjoni vahel.
                  
               
                     (6)
                  
                  
                     Pärast kokkuleppe sõlmimist tehti tootespetsifikaadis mitu muudatust. Nimetus „Istarsko ekstra djevičansko maslinovo ulje“ muudeti nimetuseks „Istra“. Tootmispiirkonda laiendati, et hõlmata Sloveenia osa Istria poolsaarest, ja Horvaatia taotlusest sai mitut riiki hõlmav (Horvaatia ja Sloveenia) taotlus. Koonddokumendis ja tootespetsifikaadis tehti täiendavaid väikesi kohandusi.
                  
               
                     (7)
                  
                  
                     Kuna koonddokumenti on kooskõlas määruse (EL) nr 1151/2012 artikli 51 lõikega 4 oluliselt muudetud, vaatas komisjon taotluse uuesti läbi ning jõudis järeldusele, et registreerimise tingimused on täidetud.
                  
               
                     (8)
                  
                  
                     Geograafilise piirkonna laiendamine Sloveenia Istria piirkonnale on põhjendatud, kuna Sloveenia Istria piirkonnas toodetakse oliiviõli, millel on taotlusega hõlmatud Horvaatia Istria oliiviõliga sama ajalugu, samad seosed ja omadused. Nimetuse „Istra“ kasutamist on Sloveenias ja Horvaatias põhjalikult näidatud. Riigisiseseid vastuväidete esitamise menetlusi on nõuetekohaselt ajakohastatud. Eespool osutatut arvesse võttes leidis komisjon, et määruses (EL) nr 1151/2012 sätestatud tingimused on täidetud.
                  
               
                     (9)
                  
                  
                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Horvaatia ja Sloveenia esitatud taotlus registreerida nimetus „Istra“ (3).
                  
               
                     (10)
                  
                  
                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Istra“ registreerida,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Nimetus „Istra“ (KPN) registreeritakse.
            Esimeses lõigus esitatud nimetus osutab tootele, mis kuulub komisjoni rakendusmääruse (EL) nr 668/2014 (4) XI lisa klassi 1.5 „Õlid ja rasvad (või, margariin, õli jne)“.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. veebruar 2019
            
               
                  Komisjoni nimel
               
               
                  presidendi eest
               
               
                  komisjoni liige
               
               Phil HOGAN
            
         
         
            (1)  ELT L 343, 14.12.2012, lk 1.
         
            (2)  ELT C 108, 23.3.2016, lk 18.
         
            (3)  ELT C 327, 17.9.2018, lk 4.
         
            (4)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).